text: Camilla og Janni vandt SOSU-skills
  26 oktober 2018 kl. 10.33
   Social- og Sundhedsskolen Esbjerg hyldede fredag formiddag deres vinderduo fra de regionale SOSU-skills, der i går torsdag fandt sted i Horsens.
  Camilla Höft og Janni Huvendick fik blomster og pæne ord med på vejen, da de fredag formiddag blev hyldet på Social- og Sundhedsskolen Esbjerg for deres sejr ved de regionale SOSU-skills. De er dermed det bedste SOSU-team i Syd- og Sønderjylland - og bliver områdets deltager ved DM til april.
  - Det var overvældende og surrealistisk på samme tid, og det er ikke helt gået op for os endnu, fortæller de to elever til TV SYD.
  SOSU-eleverne blev målt i en lang række kategorier, herunder viden om hygiejne, medicin, kommunikation og borgerrelationer. En skuespiller agerer patient, og så skal SOSU-eleverne forsøge at løse opgaver, som de lige så godt kunne møde i deres hverdag. Bedste udførelse vinder.
  Formålet med SOSU-skills er at skabe større prestige omkring faget og dermed gøre det mere attraktivt at arbejde i social- og sundhedssektoren. Og så håber de studerende også, at folk generelt får et indblik i, hvad deres arbejde egentlig går ud på.
  
  